બહાર હાડ ધ્રૂજાવી દે એવો ઠાર હતો. ઓવરકોટ હેઠળ કાંપતાં શરીરને જરાક છટપટાવીને તેણે ઝડપભેર ડગલાં માંડવા માંડ્યા. જેમ્સની આ જૂનવાણી વિલાથી માંડ અડધો કિલોમીટર દૂર એસ્ટેટના મુખ્ય ઝાંપાથી ડાબી તરફ એનું બાપદાદાનું મકાન હતું. મકાન તો હવે તેને કેમ કહેવું? તેનો બાપ ડગ્લાસ પણ તેના જીવનના છેલ્લાં વીશ વર્ષ દરમિયાન આવવા પામ્યો ન હતો. સહિયારી મિલકત ડિસ્ટીલરીને લાંબી લીઝ પર અપાઈ ગયેલી હતી. તેનાં હિસ્સાનું ભાડું સીધું બેન્ક એકાઉન્ટમાં જમા થઈ જતું. અહીં આવવાની કોઈ જરૂર રહી ન હતી. કહો કે, ભાડાની થોડી-ઘણી આવકને બાદ કરતાં અહીં આવવાનું કશું કારણ પણ ન હતું.